钦定古今图书集成/明伦汇编/氏族典/第319卷 > 《廖用贤尚友录》 > 丁罕
## 钦定古今图书集成/明伦汇编/氏族典/第319卷 > 《廖用贤尚友录》 > 丁罕

按《宋史薛超传》：“丁罕者，颍州人。应募补卫士，以功累
迁天武指挥使，领奖州团练使。淳化三年，出知霸州。
五年，领灵环路行营都部署。至道三年，拜密州观察
使，徙知贝州。咸平二年卒。子守德，能世其家。”

淳化三年登进士甲科，为大理评事，累迁尚书工部
员外，擢知制诰。景德四年知郓州。明年，召为右谏议
大夫。大中祥符初，迁给事中，拜三司使。天禧初徙保
信军节度。三年以吏部尚书参知政事。是岁祀南郊，
以谓为枢密使。寇准为相，谓媒糵其过，遂罢。既而拜”
谓同中书门下平章事，兼太子少傅，拜司空。乾兴元
年，封晋国公。仁宗即位，进司徒兼侍郎，为山陵使。谓
潜结内侍雷允恭，允恭倚谓势益横，无所惮。允恭方
为山陵都监，与判司天监邢中和擅易皇堂地。诏遣
王曾覆视，遂诛允恭，降谓太子少保，分司西京。先是，
女道士刘德妙者，尝以巫师出入谓家，谓败，逮德妙
鞫之，语涉妖诞，遂贬崖州司户参军，籍其家。逾三年，
徙雷州，又五年徙道州。明道中，授秘书监致仕，居光
州卒。